Van kolfwerkbrekers na ‘Ploeter-teas’Aiden Markram is uitgehardloop sonder dat hy een aflewering trotseer het. Foto: Lindsey Parnaby/AFP. Hoe zijn de helden gevallen. Net ’n paar dae nadat die Proteas meer as 300 lopies teen Engeland opgestapel het, is hulle gister op Old Trafford vir net 83 lopies uitgeknikker. Janneman Malan het die bal in die lug na halfby geslaan, Rassie van der Dussen is agter die paaltjies uitgevang, Quinton de Kock is ook uitgevang en Jos Buttler het vir Aiden Markram op akrobatiese wyse uitgehardloop toe die Suid-Afrikaners ’n vinnige lopie wou steel. Voordat ’n mens jou oë kon uitvee, het die Proteas op 6/4 in die vierde boulbeurt gesteier en daardie teiken van 202 lopies vir ’n oorwinning (reënweer het gesorg dat die kragmeting ná 29 boulbeurte per kolfbeurt verkort is) het ligjare weg gelyk. Om dié beroerde stand van sake in perspektief te plaas: Die Proteas was al vantevore (in 2008) vir 83 lopies deur die Engelse uitgeboender en dit is hul naasswakste vertoning met die kolf. Die Aussies het hulle in 1993 vir slegs 69 lopies in Sydney uitgehaal. Met reën in die lug het Heinrich Klaasen sy bes gedoen om die Proteas weer op koers te kry. Sy 33 lopies was die beste poging onder die Suid-Afrikaanse kolwers en hy het selfs probeer om die spel as’t ware ’n bietjie stadiger te maak. Alles in ’n tevergeefse poging om ’n bietjie van Engeland se momentum te steel. Die 30-jarige kolwer het onder meer gekla dat hy nie die bal lekker teen ’n wit agtergrond kon volg nie. “Die reën het in daardie stadium (met die telling op 39/5) ’n bietjie harder neergestort en ek het net probeer om die spel ’n bietjie stadiger te maak; dalk sou die skeidsregters ons van die veld geneem het. Dit was bloot ’n poging om te kyk of die momentumpendulum in ons rigting sou swaai.” Hy is ook nie té bekommerd oor die kolwers se skouspelagtige ineenstorting nie. “Ons het ’n paar kanse gewaag en dit het nie uitgewerk nie; dit is alles deel van die spel. Ons kolwers se spelpeil is goed en ons wedstrydplanne is ook op standaard. Ek glo nie ons sal te veel vir die laaste wedstryd hoef te verander nie, juis omdat ons die afgelope ruk goeie krieket speel.” Die derde – en nou beslissende eendagwedstryd – word môre in Leeds gespeel. Engeland 201/10 in 28.1 boulbeurte: Liam Livingstone 38, Sam Curran 35 en Dwaine Pretorius 4/36. Suid-Afrika 83/10 in 20.4 boulbeurte: Heinrich Klaasen, Adil Rashid 3/29 en Moeen Ali 2/22. BIG, BIG wicket! ???? ???????????????????????????? #ENGvSA ???????? | @david_willey pic.twitter.com/CGJh8YYe3r — England Cricket (@englandcricket) July 22, 2022